ทหารไทยออกหุ้นกู้600ล้านหยวน
ธนาคารทหารไทยลดต้นทุนการเงิน ออกหุ้นกู้สกุลหยวนขายในเอเชีย ประเดิมรอบแรก 600 ล้านหยวน
9 มี.ค. 2558

ธนาคารทหารไทยลดต้นทุนการเงิน ออกหุ้นกู้สกุลหยวนขายในเอเชีย ประเดิมรอบแรก 600 ล้านหยวน
นายถนอมศักดิ์ โชติกประกาย ประธานเจ้าหน้าที่บริหารด้านการเงิน ธนาคารทหารไทย เปิดเผยว่า ในวันที่ 9 มี.ค.นี้ธนาคารจะออกหุ้นกู้ไม่ด้อยสิทธิและไม่มีหลักประกันสกุลเงินหยวน อายุ 3 ปี ในวงเงิน 600 ล้านหยวน หรือเทียบเท่าประมาณ 3,000 ล้านบาท โดยจ่ายดอกเบี้ย 5.5% เสนอขายแก่นักลงทุนต่างชาติในเอเชียเป็นหลัก
ทั้งนี้ หุ้นกู้ดังกล่าวคาดว่าจะได้รับการจัดอันดับความน่าเชื่อถือจากมูดี้ส์ อินเวสเตอร์ เซอร์วิส ที่ Baa2 และฟิทช์ เรทติ้งส์ ที่ BBB- โดยมอบหมายให้ธนาคารเอชเอสบีซี และธนาคารไอเอ็นจี ซึ่งเป็นผู้ถือหุ้นของธนาคาร เป็นผู้จัดการจำหน่ายหุ้นกู้ให้ ในขณะนี้มียอดการของเบื้องต้นสูงกว่าจำนวนที่ออกจำหน่ายถึง 1.5 เท่า โดยกลุ่มนักลงทุนที่ได้รับการจัดสรรมีความหลากหลาย ประกอบด้วย ผู้จัดการกองทุนและสินทรัพย์ 62% ไพรเวตแบงก์ 25% และธนาคาร 13%
นายถนอมศักดิ์ กล่าวว่า การออกหุ้นกู้ในครั้งนี้จะทำให้ต้นทุนของธนาคารในสกุลเงินเหรียญสหรัฐลดลงเมื่อเทียบกับการออกหุ้นกู้ไม่ด้อยสิทธิและไม่มีหลักประกันในสกุลเงินเหรียญสหรัฐ โดยได้ทำสวอปอัตราแลกเปลี่ยน (Currency Swap) จากสกุลเงินหยวนมาเป็นสกุลเงินเหรียญสหรัฐ ทำให้อัตราดอกเบี้ยลดลงมาอยู่ในระดับที่ต่ำกว่าค่าเฉลี่ยของธนาคารไทย
“ถือว่าธนาคารเป็นผู้ออกหุ้นกู้ในสกุลเงินหยวนรายแรกจากประเทศไทยที่จำหน่ายในต่างประเทศ และเชื่อว่าในอีกไม่ช้าจะมีธนาคารแห่งอื่นออกหุ้นกู้สกุลเงินหยวนจำหน่ายเช่นกัน” นายถนอมศักดิ์ กล่าว